Go ne go bonala sentle gore Paulo o ne a se na molato ope wa sepolotiki, mme mo kganetsanong eo ya bodumedi, Bajuda ba ka tswa ba ne ba bolela gore kgotlatshekelo ya bone e ne e le yone fela e e neng e tshwanelega go rarabolola kgetsi eo. A Paulo o ne a tla ya Jerusalema go ya go atlholelwa dikgang tseno? Feseto o ne a botsa Paulo gore a o ne a ka dira jalo, mme tota e ne e le kakantsho e e sa tshwanelang. Go romelwa kwa Jerusalema kwa balatofatsi ba neng ba tla nna baatlhodi teng go ne go raya gore Paulo o ne a tla neelwa Bajuda. Paulo o ne a bolela jaana: “Ke eme fa pele ga setulo sa katlholo sa ga Kaesara, fa ke tshwanetseng go atlholelwa gone. Ga ke a direla Bajuda phoso epe . . . Ga go na motho ope yo o ka nneelang bone e le thuso. Ke ikuela kwa go Kaesara!”—Ditiro 25:10, 11, 20.